b'\n_START_ARTICLE_\nErik Skoug\n_START_SECTION_\nLiv\n_START_PARAGRAPH_\nErik Skoug eide g\xc3\xa5rden Skog helt nord i Br\xc3\xb8ttum. Han interesserte seg for malerkunst og var en ivrig amat\xc3\xb8rmaler. Sommeren 1886 ble han kjent med maleren Eyolf Soot, som oppholdt seg p\xc3\xa5 Vingnes utenfor Lillehammer. Skoug inviterte ham til Skog, og i de neste \xc3\xa5rene bodde Soot der i flere perioder. Soot inviterte ogs\xc3\xa5 andre kunstnere til Skog, som Halfdan Str\xc3\xb8m, Fredrik Borgen, Wilhelm Wetlesen, Alf Lundeby, Johannes M\xc3\xbcller, Marie Hauge, Anders Sandvig, Frederik Collett og Lars Jorde. Jorde malte det kjente bildet \xc2\xabJulgegilde\xc2\xbb p\xc3\xa5 g\xc3\xa5rden vinteren 1895\xe2\x80\x9396. Skoug selv fikk undervisning av Soot og Str\xc3\xb8m, og produserte etter hvert egne malerier med motiver fra g\xc3\xa5rden og landskapet ved Mj\xc3\xb8sa. I 1890 debuterte han p\xc3\xa5 H\xc3\xb8stutstillingen med \xc2\xabAften ved Mj\xc3\xb8sen\xc2\xbb. Men karrieren hans ble kort, ettersom han d\xc3\xb8de av lungebetennelse i 1896, 34 \xc3\xa5r gammel._NEWLINE_Hustruen Berthe Skoug (1857\xe2\x80\x931936) fortsatte som vertinne for kunstnerne, men etter hvert flyttet de til Lillehammer. Bare Lars Jorde ble v\xc3\xa6rende p\xc3\xa5 Skog i de neste \xc3\xa5rene._NEWLINE_Erik Skoug og familien hans (hustruen Berthe Skoug og moren Lisa Skoug) er avbildet p\xc3\xa5 flere av bildene som kunstnervennene malte p\xc3\xa5 Skog.'